અમારો ઉદ્દેશ આ પ્રકારનાં કેટલાંક ઘરોનાં સૌંદર્યને ઝડપવાનો હતો. પણ એ ઘરોમાં રહેતી નારીઓયે સૌંદર્યવતી હતી. રાજસ્થાની સ્ત્રીની વાત જ કંઈક જુદી. ઊંચી, પહોળા ખભા વાળી, તાંબાવર્ણી સ્ત્રીઓ હાથ, પગ અને ડોકે અનેક ઘરેણાં પહેરીને તૈયાર થઈ હોય ત્યારે તેનો ઠસ્સો જ કંઈક જુદો જ. પણ એમ કોઈનો ફોટો પાડવો એ તો અજુગતું કહેવાય. એટલે કોઈના સૌંદર્યથી પ્રભાવિત થયા હોવા છતાં તેમના સન્માનને ઠેસ ન પહોંચે તેવી કાળજી રાખીને જે દીવાલોના ફોટા પાડવાનું કહી ઘરોમાં ગયા હતા ત્યાં અમારી વાતને વફાદાર રહ્યા. બધાં ઘરોમાં જુદી જુદી ભાત. બધાંના કંઈ ફોટા પાડવા શક્ય ન હોય. પણ છતાં કેટલાંક ગમતાં સુશોભનોના ફોટાઓ પાડ્યા અને પછી રણપ્રદેશ જોવા નીકળ્યા. ફરતાં ફરતાં બપોરના બે વાગી ગયા હતા તેનો ખ્યાલ પણ ન હતો. ભૂખ પણ લાગી હતી. પણ ફોટોગ્રાફી કરવામાં એવા મશગૂલ હતા કે ભૂખ તરફ ધ્યાન નહોતું ગયું. હવે અહીં જ ક્યાંક છાયામાં બેસીને થોડુંક શિરામણ કરી લઈએ તેવું સૌએ નક્કી કર્યું.